**Mellunmäen metroasema** (ruots. *Mellungsbacka metrostation*) on yksi Helsingin metron pohjoisen haaran maanpäällisistä asemista, ja sekä Helsingin metron että koko maailman pohjoisin metroasema. Se on M2-linjan itäinen pääteasema. Asema palvelee Mellunmäen osa-aluetta Mellunkylän kaupunginosassa Itä-Helsingissä. Koska asema sijaitsee aivan Vantaan rajan vieressä, se palvelee myös rajan toisella puolella sijaitsevaa Länsimäen kaupunginosaa. Mellunmäen asema on niin sanottu silta-asema, ja metro kulkee sinne 270 metriä pitkää Länsimäentien ylittävää metrosiltaa pitkin. Asemalla on bussiterminaali.

Asema avattiin 1. syyskuuta 1989, ja sen suunnitteli arkkitehtitoimisto Toivo Korhonen. Se sijaitsee 1,644 kilometrin etäisyydellä Kontulan metroasemasta. Metroaseman kääntöraide ulottuu maan alla Vantaan puolelle. Metrolinjan jatketta eli niin sanottua Itämetroa on kaavailtu Mellunmäestä Sipoon suuntaan alueliitoksen myötä.

Asemaa oli aiemmin kuvailtu epäsiistiksi ja ankeaksi, ja se kärsi homeongelmien lisäksi katon vuotamisesta. Asemalle on tehty kaksi mittavaa peruskorjausta. Vuosina 2009–2010 läntinen sisäänkäynti ja lippuhalli rakennettiin kokonaan uudelleen. Laiturialueelle tehtiin vuonna 2021 mittava 7,5 miljoonan euron peruskorjaus, jossa sen pintoja sekä kalusteita uusittiin, ja valaistusta parannettiin.

Historia
--------

### Suunnittelu

Mellunmäen metroasema kuului Helsingin metron suunnitelmiin jo 1960-luvulla. Helsingin kaupungin metrotoimikunta esitteli maaliskuussa 1963 tulevaisuudennäkymän, joka sisälsi Mellunmäen aseman. Suunniteltu metroasema mainittiin myös Helsingin Sanomissa elokuussa 1966. Helsingin kaupunginvaltuusto teki jo vuonna 1973 periaatepäätöksen metron jatkamisesta Mellunmäkeen, tosin tällöin sitä kutsuttiin vielä Vesalan radaksi. Vantaan puolella kaavailtu asema vaikutti Länsimäen alueen suunnitteluun. Helsingin metro lopulta avattiin vuonna 1982 ja jatke Itäkeskuksesta Myllypuroon ja Kontulaan syksyllä 1986. Kontulan rataan sisältyi jo valmiiksi linjavaraus aina Mellunmäkeen asti.

### Rahoitus

Mellunmäen metrohanke, jota silloin toisinaan kutsuttiin "Itämetroksi" (ei tule sekoittaa 2000-luvulla suunniteltuun Itämetroon) esiintyi uutisissa etenkin sen rahoituksen vuoksi. Ensimmäiset kustannusarviot radasta ja asemasta olivat noin 102 miljoonaa markkaa. Metroaseman arvioitiin maksavan noin 24 miljoonaa ja Länsimäentien sillan 14 miljoonaa markkaa. Hanke toteutui Helsingin ja Vantaan yhteistyönä, koska tuleva asema palvelisi molempien kaupunkien asukkaita. Keväällä 1985 Helsinki ja Vantaa lähettivät valtioneuvostolle yhteisen anomuksen 30 miljoonan markan valtiontuesta. Tammikuussa 1986 Vantaan kaupunginhallitus hyväksyi metroradan rakentamisen yhteistyönä, ja Vantaan maksuosuudeksi tuli 17,7 miljoonaa markkaa, jolle annettiin maksuajan pidennystä aina vuosiin 1990–1992. Vuoden 1988 kustannustasossa radan kokonaiskustannukset olivat nousseet 111 miljoonaan markkaan, josta Helsinki maksoi 70, valtio 21 ja Vantaa 20 miljoonaa markkaa.

### Rakentaminen

Ratatyöt alkoivat kesällä 1986 Kontulan aseman valmistuttua. Aluksi rakennettiin silta Kotikonnuntien ja Kontulantien risteykseen, ja vuodenvaihteessa olivat käynnissä maankaivuutyöt Kontulan päässä, sekä Länsimäentien sillan rakentaminen Mellunmäen päässä. Mellunmäen asema rakennettiin aikaisempien tapaan maltillisella budjetilla, ja sen laatutaso vastasi muita Helsingin metron maanpäällisiä asemia. Mellunmäkeen kuitenkin päätettiin 1,6 miljoonan markan lisäkustannuksella rakentaa liukuportaat, joita esimerkiksi Kontulassa ja Myllypurossa ei ollut, tosin 2000-luvulla näihin molempiin on sellaiset lisätty.

Asemalle rakennettiin kaksi sisäänkäyntiä, joista itäinen sijoittui aluksi Korvatunturinpolun sillalle. Korvatunturinpolun puolelle valmistui liikekiinteistö vuonna 1990, jonka yhteydestä kuljetaan laituritasolle.

### Valmistumisen jälkeen

Läntinen sisäänkäynti sijaitsi alun perin metrosillan suuntaisesti sen eteläpuolella. Kuva vuodelta 2001.
Mellunmäen aseman avajaiset olivat 1. syyskuuta 1989 ja ensimmäiset junat lähtivät liikkeelle kello 5.25. Pysäköintipaikkoja oli aseman yhteydessä vain 54, ja ensimmäisenä päivänä pysäköintialue oli kokonaan suljettu kutsuvieraiden tähden. Vantaalaismatkustajien suhtautuminen uuteen metroyhteyteen vaihteli; Länsimäen ja Hakunilan asukkaat olivat yleisesti tyytyväisiä, kun taas rajakyläläiset olivat harmissaan Helsinkiin kulkevan suoran bussilinjan lopettamisesta.

Aseman yhteydessä olevien pysäköintipaikkojen määrää nostettiin 161:een vuonna 1992. Sorapintaisen uuden pysäköintialueen kustannukset olivat 550 000 markkaa. Vuosien 2009–2010 remontin yhteydessä sisäänkäynnin viereiseen pilariin kiinnitettiin pyöreä kyltti, joka kertoi suomeksi, ruotsiksi ja englanniksi Mellunmäen olevan maailman pohjoisin metroasema. Kyltti varastettiin myöhemmin 2010-luvulla.

### Korjaukset ja muutostyöt

Mellunmäen aseman ensimmäinen mittava korjaus alkoi elokuussa 2009, kun sen läntinen lippuhalli rakennettiin kokonaan uudelleen ja sisäänkäynti siirtyi sillan eteläpuolelta rakennuksen päätyyn suoraan sillan alle. Sen yhteydessä myös lippuhallin kioski ja WC:t siirtyivät ja hissi sekä liukuportaat uusittiin. Peruskorjauksen suunnittelusta vastasi HMT Arkkitehdit pääsunnittelijoinaan Jarmo Maunula ja Jukka Sallinen. Remontin ajan ainoastaan itäinen Korvatunturinpolun sisäänkäynti oli käytössä, kunnes remontti valmistui heinäkuussa 2010.

Toinen mittava peruskorjaus koski laiturialuetta ja Helsingin kaupunginhallitus hyväksyi sen kesäkuussa 2020. Kaupunginhallituksen mukaan korjaus oli syytä toteuttaa heti, sillä laiturikatos oli huonossa kunnossa, ja viivästäminen johtaisi kalliimpiin remontteihin. Varsinkin katon vuotaminen oli talvisin aiheuttanut turvallisuusriskin vuotovesien jäätymisen vuoksi. Peruskorjauksen hinta oli 7,5 miljoonaa euroa ja se käynnistyi helmikuussa 2021. Peruskorjauksessa uusittiin muun muassa katos, lattialaatoitukset ja laiturikatoksen julkisivut. Katokseen asennettiin tarvittaessa savunpoistoluukkuina toimivat kattoikkunat. Lisäksi aiemmin siniset teräsrakenteet maalattiin valkoisiksi, ikkunoiden edessä olleet kehykset mainoksineen poistettiin ja kehyksissä olleet taideteokset siirrettiin laituritason itäpään seinälle. Myös länsipään lippuhallissa uusittiin teräslasiseinät, ja itäpäässä tunnelin akustinen vaimennus. Arkkitehtisuunnittelusta vastasi edellisen tavoin HMT pääsuunnittelijanaan Jukka Sallinen.

Kahden suuren peruskorjauksen ulkopuolelle on jäänyt itäinen Korvatunturinpolun puoleinen sisäänkäynti ja liikekiinteistö. Kaupunginhallituksen kesäkuun 2020 päätöksen mukaan itäisen sisäänkäynnin kehittäminen ei vielä ollut ajankohtaista, sillä mahdollinen perusparannus tulisi sovittaa yhteen kiinteistön kehittämisen kanssa. *Helsingin Sanomat* uutisoi kesäkuussa 2023 rakennuksen olevan vaarallisen huonossa kunnossa, sillä sen peltinen ikkunalauta oli pudonnut kävelytielle ja toinen oli putoamaisillaan. Ikkunalautojen korjaamisen jälkeenkin yleisilmettä kuvailtiin rähjäiseksi, ja myös asukkaat ovat toivoneet sen ehostamista. Kiinteistön omistaja UB Suomi Kiinteistöt kertoi suunnittelu- ja kaavatyön olevan kesken, ja mahdollisen peruskorjauksen tapahtuvan osana uudisrakennushanketta.

Taide
-----

Aseman liukuportaiden yläpuolella on Veikko Turtiaisen tekemä *Puureliefi*, jonka on lahjoittanut paikallinen Lionsklubi. Vuonna 2014 metroaseman kattoon asennettiin väliaikainen taideteos, joka koostui lasten tekemistä värikkäistä pahvisista kilpikonnista. Laituritasolla on vuonna 2018 julkistettu Veera Komulaisen teos *Mellunmäen unelma*.

Kuvia
-----

* Sisäänkäynti bussiterminaalin luona.Sisäänkäynti bussiterminaalin luona.
* Sisäänkäynti Korvatunturinpolulla.Sisäänkäynti Korvatunturinpolulla.
* Asemarakennus kuvattuna Laakavuorenpolulta.Asemarakennus kuvattuna Laakavuorenpolulta.
* Taidetta asemalaiturilla.Taidetta asemalaiturilla.
* Asema ennen peruskorjausta.Asema ennen peruskorjausta.

Lähteet
-------

1. 1 2  Mellunmäki – Helsingin kaupunki *hel.fi*.  Arkistoitu 17.7.2020. Viitattu 15.7.2020.
2. ↑  Metroasemien käyttäjämäärät Kaupunkiliikenne Oy. Viitattu 3.5.2023.
3. ↑  Metroasemien käyttäjämäärät *Helsingin kaupunki*.  Arkistoitu 21.1.2020.
4. ↑  HKL Uutiset: Mellunmäen metroaseman läntinen sisäänkäynti avataan 19.7. (arkistoitu versio) *hel.fi*.  1.7.2010.  Arkistoitu 9.7.2010. Viitattu 21.7.2010.
5. ↑  Sivu 9 - 13.08.1987 *Helsingin Sanomat*. Viitattu 20.9.2023.
6. ↑  Maailman pohjoisin metroasema rapistuu *Ilta-Sanomat*.  6.3.2011. Viitattu 20.4.2022.
7. ↑  Pietiläinen, Jari: Onko tässä Helsingin surkein metroasema: "Yleisilme ankea, pinnat likaiset ja katos vuotaa" – Remontti maksaa 7 500 000 euroa *Helsingin Uutiset*.  25.6.2020. Viitattu 20.4.2022.
8. 1 2  Mellunmäen metroaseman laiturialueen perusparannus alkaa helmikuussa *Uutta Helsinkiä*.  Arkistoitu 25.5.2022. Viitattu 20.4.2022.
9. ↑  Mellunmäen metroaseman perusparannus alkaa 15.2. *HSL*. Viitattu 20.4.2022.
10. ↑  Helsinki löysi arkistojen kätköistä kartat 60-luvun huimista metrosuunnitelmista *Helsingin Sanomat*. Viitattu 20.9.2023.
11. ↑  Sivu 15 - 31.08.1966 *Helsingin Sanomat*. Viitattu 20.9.2023.
12. 1 2  Sivu 8 - 04.06.1985 *Helsingin Sanomat*. Viitattu 20.9.2023.
13. ↑  Sivu 12 - 15.02.1979 *Helsingin Sanomat*. Viitattu 20.9.2023.
14. ↑  Sivu 7 - 12.03.1985 *Helsingin Sanomat*. Viitattu 21.9.2023.
15. 1 2 3  Sivu 11 - 03.03.1986 *Helsingin Sanomat*. Viitattu 21.9.2023.
16. ↑  Sivu 9 - 7.1.1986 *Helsingin Sanomat*. Viitattu 21.9.2023.
17. ↑  Sivu 11 - 22.06.1988 *Helsingin Sanomat*. Viitattu 21.9.2023.
18. 1 2 3 4  Mellunmäen metroaseman laiturikatoksen ja metrolaiturin perusparannuksen hankesuunnitelma *Helsingin kaupunki*. Viitattu 19.9.2023.
19. ↑  Sivu 12 - 02.09.1989 *Helsingin Sanomat*. Viitattu 21.9.2023.
20. ↑  Sivu 21 - 7.6.1992 *Helsingin Sanomat*. Viitattu 21.9.2023.
21. ↑  Maailman pohjoisimmasta metroasemasta kertova kyltti katosi Mellunmäestä *Helsingin Sanomat*. Viitattu 21.9.2023.
22. ↑  Mellunmäen metroaseman remontti käynnistyi *Yle Uutiset*. Viitattu 19.9.2023.
23. ↑  Metroaseman remontti alkaa Mellunmäessä *Helsingin Sanomat*. Viitattu 19.9.2023.
24. 1 2  Mellumäen metroasema *HMT Arkkitehdit*. Viitattu 19.9.2023.
25. ↑  Mellunmäen metrohalli aukeaa tänään *Helsingin Sanomat*. Viitattu 19.9.2023.
26. ↑  Mellunmäen metroaseman alennustila nousi vaaralliselle tasolle *Helsingin Sanomat*. Viitattu 19.9.2023.
27. ↑  Lasten maagiset kilpikonnat valtasivat metroaseman katon *Helsingin Sanomat*. Viitattu 19.9.2023.
28. ↑  Helsingin metroasemien uudet taideteokset valittiin *Helsingin Sanomat*. Viitattu 19.9.2023.

Aiheesta muualla
----------------

* Kuvia tai muita tiedostoja aiheesta **Mellunmäen metroasema** Wikimedia Commonsissa


| Pohjoiseen/Länteen |  | Etelään/Itään |
| --- | --- | --- |
| Kontula▷ *Tapiola* |  |  M2päätepiste |  |  |
| muokkaa wikidataa |

 n • k • m **Runkolinja 560**

|  |  |  |  |
| --- | --- | --- | --- |
| **Pysäkki** |   | **Reittikatu** | **Vaihtoyhteydet** |
| **Honkasuo** |  | Raappavuorentie | 30 |
| Iskostie |  | Rajatorpantie | 30 520 530 |
| Myyrmäen asema |  | Jönsaksentie | **I** **P** 30 300 520 530 |
| Ojahaantie |  | Vaskivuorentie | 30 400 |
| Vaskivuori |  | Vaskivuorentie | 30 400 |
| Silvola |  | Vaskivuorentie |
| Taidemaalarinkatu |  | Kuninkaantammenkierto |
| Kuninkaantammenaukio |  | Kuninkaantammenkierto |
|  |  | **Paloheinäntunneli** |
| Paloheinän maja |  | Kuusmiehentie |
| Sysiniitty |  | Kuusmiehentie |
| Torpparinmäentie |  | Kuusmiehentie |
| Yhdyskunnantie |  | Vanha Tuusulantie | 600 |
| Tapaninkyläntie |  | Vanha Tuusulantie |
| Santerlantie |  | Kirkonkyläntie |
| Vanha Tapanilantie |  | Kirkonkyläntie |
| Malmin sairaala |  | Kirkonkyläntie |
| Malmin asema |  | Kirkonkyläntie | **I** **P** **K** **T** |
| Ala-Malmi |  | Latokartanontie |
| Vanha Helsingintie |  | Vanha Helsingintie |
| Kivikontie |  | Kehä I |
| Kurkimäki |  | Kehä I |
| Sirrikuja |  | Kontulantie |
| Kontula (M) |  | Kontulantie | **M2** |
| Tanhuantie |  | Kontulantie |
| Mellunmäki (M) |  | Mellunmäentie | **M2** 570 |
| Pyhätunturintie |  | Mellunmäentie |
| Fallbacka |  | Itäväylä |
| Mustalahdentie |  | Kallvikintie |
| Merikorttitie |  | Kallvikintie |
| Koukkusaarentie |  | Kallvikintie |
| Lokitie |  | Vuosaarentie |
| Vuosaari (M) |  | Valkopaadentie | **M1** |
| Iiluodontie |  | Leikosaarentie |
| Vedenottamontie |  | Leikosaarentie |
| Kalvikinniemi |  | Leikosaarentie |
| Halkaisijantie |  | Meri-Rastilan tie |
| Harbonkatu |  | Meri-Rastilan tie |
| Ramsinniementie |  | Meri-Rastilan tie |
| Fokkatori |  | Meri-Rastilan tie |
| **Rastila (M)** |  | Karavaanisilta | **M1** |


|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Mellunmäki (Q2290795)ohje |
| --- |
|  |
| esiintymä kohteesta | metroasema, maanpäällinen asema, public transportation terminus |
|  |
| valtio | Suomi |
|  |
| sijaitsee hallinnollisessa alueyksikössä | Helsinki |
|  |
| sijainti | Mellunmäki, Mellunkylä |
|  |
| katuosoite | Mellunmäentie 8 |
|  |
| koordinaatit | 60°14′19″N 25°06′34″E﻿ / ﻿60.23873°N 25.10957°E﻿ / 60.23873; 25.10957 |
|  |
|  |

 |